ԱՐՏԱՇԱՏ ՀԱՄԱՅՆՔԻ ՂԵԿԱՎԱՐ ԿԱՌԼԵՆ ՄԿՐՏՉՅԱՆԻ ՇՆՈՐՀԱՎՈՐԱՆՔԸ` ԵՐԿՐԱՊԱՀԻ ՕՐՎԱ ԱՌԹԻՎ

Սիրելի երկրապահներ, Արցախյան գոյամարտի սիրելի վետերաններ, շնորհավորում եմ բոլորիս՝ Երկրապահի օրվա առթիվ։

Երկրապահ կամավորական միությունը ստեղծվել է 1993 թվականին և իր գոյության 30 տարիների ընթացքում անգնահատելի ավանդ ունի հայրենիքի պաշտպանության սուրբ գործում՝ հավատարիմ մնալով ԵԿՄ հավերժ նախագահ Սպարապետ Վազգեն Սարգսյանի գլխավորությամբ դավանած արժեքներին ու սկզբունքներին:

Մայիսի 8-ը, որպես Երկրապահի օր նշելու որոշումը կայացվել է 1997 թվականին՝ ԵԿՄ 3-րդ համագումարում, իսկ 2002 թ. ՀՀ ԱԺ որոշմամբ` Երկրապահի օրն ընդգրկվել է ՀՀ պետական տոնացույցում:

Այս օրը խորհրդանշում է հայի պայքարող և չընկճվող ոգին։ Նաև ապացույցն է հայրենիքի հանդեպ մեր անվերջ սիրո, որի պաշտպանության մարտերում բազում հայորդիներ զոհաբերել են իրենց կյանքն ու առողջությունը։

Խոնարհվում ենք բոլոր զոհված հերոսների վառ հիշատակի առջև։ Շնորհակալություն բոլոր նրանց, ովքեր մշտապես պատրաստ են հայրենիքի համար օրհասական պահերին զենք վերցնել և անձնուրաց պաշտպանել հայրենի սահմանները:

Փառք ու պատիվ բոլոր ընկած և ապրող հերոսներին։